Ramaphosa, Plato betuig medelye ná dood van grond-kommissaris | Netwerk24
Deur Warda Meyer 12 Oktober 2020 18:43
Pres. Cyril Ramaphosa en Dan Plato, burgemeester van Kaapstad, het hul meegevoel betuig teenoor die geliefdes van Beverley Jansen, die voormalige grondeisekommissaris in die Wes-Kaap. Jansen is Vrydag dood.
Sy was 'n aktivis wat teen die apartheidsregering geveg het. Sy is deur oudpres. Thabo Mbeki as grondeisekommissaris aangestel.
Sy het ook 'n deurslaggewende rol gespeel in die sukses van grondeise deur gemeenskappe soos Distrik Ses, Simonstad en die Richtersveld.
Ramaphosa sê in 'n verklaring dat Jansen onthou sal word vir haar verbintenis tot onderwys en die stryd teen apartheid in Ocean View, waar sy 'n aktivis vir behuising en maatskaplike geregtigheid was. Sy het ook die bekroonde Ocean View Development Trust gestig.
"Beverley Jansen was 'n fakkeldraer in ons stryd teen apartheid en sy het ná 1994 voortgegaan om ons gemeenskappe met onderskeiding te dien en met 'n passie om te sien dat ons Grondwet in die lewe van gewone Suid-Afrikaners verwesenlik word."
Jansen, wat ook 'n skrywer was, was 'n finalis in die 1987 Heinemann African Writers Series-kompetisie.
"Ons sal haar mis as 'n staatmaker van maatskaplike geregtigheid en as 'n kreatiewe stem wat die ontberings, die kleurvolle en ingewikkelde ervarings en die onbesonge triomf van die mense tussen wie sy gewoon het, geskets het," sê Ramaphosa.
Plato het op sy beurt ook sy medelye betuig met Jansen se familie en vriende.
Hy sê dat sy veral onthou sal word vir die werk wat sy gedoen het om gemeenskappe in die Kaap by te staan met hulle grondeise.